สรุปภาวะตลาดหุ้นต่างประเทศ
สรุปภาวะตลาดหุ้นต่างประเทศประจำวันที่ 22 ส.ค. 2561
23 ส.ค. 2561

ดัชนีดาวโจนส์ตลาดหุ้นนิวยอร์กปิดปรับตัวลงเมื่อคืนนี้ (22 ส.ค.) หลังจากธนาคารกลางสหรัฐ (เฟด) ได้ส่งสัญญาณผ่านรายงานการประชุมประจำวันที่ 31 ก.ค.-1 ส.ค.ว่า เฟดพร้อมที่จะปรับขึ้นอัตราดอกเบี้ยในเดือนหน้า นอกจากนี้ บรรยากาศการซื้อขายในตลาดยังได้รับแรงกดดันจากปัจจัยการเมืองในสหรัฐ หลังจากผู้ใกล้ชิดของประธานาธิบดีโดนัลด์ ทรัมป์ ได้ถูกดำเนินคดีทางกฎหมาย
ดัชนีเฉลี่ยอุตสาหกรรมดาวโจนส์ปิดที่ 25,733.60 จุด ลดลง 88.69 จุด หรือ -0.34% ดัชนี Nasdaq ปิดที่ 7,889.10 จุด เพิ่มขึ้น 29.92 จุด หรือ +0.38% และดัชนี S&amp;P500 ปิดที่ 2,861.82 จุด ลดลง 1.14 จุด หรือ -0.04%
 
ตลาดหุ้นยุโรปปิดบวกเมื่อคืนนี้ (22 ส.ค.) ขณะที่นักลงทุนจับตารายงานการประชุมของธนาคารกลางสหรัฐ (เฟด) โดยคณะกรรมการเฟดจะเปิดเผยรายงานดังกล่าวหลังจากที่ตลาดหุ้นยุโรปปิดทำการไปแล้ว
ดัชนี DAX ตลาดหุ้นเยอรมันปิดที่ 12,385.70 จุด เพิ่มขึ้น 1.21 จุด หรือ +0.01% ดัชนี CAC-40 ตลาดหุ้นฝรั่งเศสปิดที่ 5,420.61 จุด เพิ่มขึ้น 12.01 จุด หรือ +0.22% ดัชนี FTSE 100 ตลาดหุ้นลอนดอนปิดที่ 7,574.24 จุด เพิ่มขึ้น 8.54 จุด หรือ +0.11%
ส่วนดัชนี Stoxx Europe 600 ขยับลงเพียง 0.03% ปิดที่ระดับ 384.02 จุด
 
ตลาดหุ้นลอนดอนปิดบวกเมื่อคืนนี้ (22 ส.ค.) ขณะที่นักลงทุนจับตารายงานการประชุมของธนาคารกลางสหรัฐ (เฟด) และรัฐบาลอังกฤษจะเปิดรายงานที่สำคัญเกี่ยวกับการเตรียมตัวออกจากสหภาพยุโรปแบบไม่มีข้อตกลง (Brexit with no deal) ในวันนี้
ดัชนี FTSE 100 ตลาดหุ้นลอนดอนปิดที่ 7,574.24 จุด เพิ่มขึ้น 8.54 จุด หรือ +0.11%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (22 ส.ค.) ขานรับรายงานของสำนักงานสารสนเทศด้านการพลังงานของรัฐบาลสหรัฐ (EIA) ซึ่งระบุว่า สต็อกน้ำมันดิบของสหรัฐปรับตัวลดลงมากกว่าที่คาดการณ์ไว้ ขณะเดียวกันนักลงทุนจับตาการเจรจาเพื่อยุติข้อพิพาทด้านการค้าระหว่างสหรัฐและจีน
สัญญาน้ำมันดิบ WTI ส่งมอบเดือนต.ค. พุ่งขึ้น 2.02 ดอลลาร์ หรือ 3.1% ปิดที่ 67.86 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 2.15 ดอลลาร์ หรือ 3% ปิดที่ 74.78 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (22 ส.ค.) โดยได้ปัจจัยหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ ก่อนที่ธนาคารกลางสหรัฐ (เฟด) จะเปิดเผยรายงานการประชุมประจำวันที่ 31 ก.ค.-1 ส.ค.
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 3.3 ดอลลาร์ หรือ 0.28% ปิดที่ 1,203.3 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 1.6 เซนต์ หรือ 0.11% ปิดที่ 14.75 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 70 เซนต์ หรือ 0.09% ปิดที่ 793.7 ดอลลาร์/ออนซ์
สัญญาพัลลาเดียมส่งมอบเดือนก.ย.เพิ่มขึ้น 8.20 ดอลลาร์ หรือ 0.9% ปิดที่ 918.20 ดอลลาร์/ออนซ์
 
ดอลลาร์อ่อนค่าลงเมื่อเทียบกับสกุลเงินยูโรและเงินปอนด์ ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 ส.ค.) หลังจากสหรัฐเปิดเผยรายงานยอดขายบ้านมือสองร่วงลงติดต่อกันเป็นเดือนที่ 4 อย่างไรก็ตาม ดอลลาร์แข็งค่าเมื่อเทียบกับเงินเยน หลังจากรายงานการประชุมของธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยในเดือนหน้า
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1588 ดอลลาร์ จากระดับ 1.1572 ดอลลาร์ ขณะที่เงินปอนด์แข็งค่าเมื่อเทียบกับดอลลาร์สหรัฐ ที่ระดับ 1.2912 ดอลลาร์ จากระดับ 1.2902 ดอลลาร์ และดอลลาร์ออสเตรเลียอ่อนค่าลงแตะระดับ 0.7345 ดอลลาร์สหรัฐ จากระดับ  0.7365 ดอลลาร์สหรัฐ
ดอลลาร์แข็งค่าเมื่อเทียบกับเงินเยน ที่ระดับ 110.57 เยน จากระดับ 110.41 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9834 ฟรังก์ จากระดับ 0.9852 ฟรังก์
 